Twee afgedank ná bejaarde gestamp is‘n Skermskoot uit die video van die voorval by die Ons Tuiste-sentrum in Bloemfontein. (Video: Facebook) Twee personeellede van die Ons Tuiste-oord vir bejaardes in Bloemfontein is afgedank nadat ŉ bejaarde gestamp is, geval het en ŉ noodoperasie aan haar arm moes ondergaan. ŉ Kombuiswerker en ’n verpleegkundige is ná ŉ interne verhoor skuldig bevind en hul dienste is met onmiddellike effek beëindig, het De Wet Claassens, uitvoerende hoof van Engo, bevestig. Ons Tuiste is ŉ deel van die Engo-welsynsorganisasie. Volgens Claassens is die kombuiswerker skuldig bevind aan die aanranding van ŉ bejaarde terwyl die verpleegkundige skuldig bevind is aan growwe nalatigheid in die uitvoering van haar pligte. “Die uitslag van die interne verhoor is aan albei betrokke persone gekommunikeer.” Maroela Media het vroeër berig die kombuiswerker, Cynthia Lebea (55), het Donderdag in die Bloemfontein-landdroshof verskyn op aanklagte van aanranding met die doel om ernstig te beseer. Sy is op borgtog van R1 000 vrygelaat. Elize Devenish (79) na die voorval. (Foto: verskaf) Dít volg nadat kringtelevisiebeeldmateriaal vroeër vandeesweek aan die lig gekom het waarin daar gesien kan word hoe Elize Devenish (79) hulpeloos op die vloer lê nadat die kombuiswerker haar so hard gestamp het dat sy op die vloer geval en ŉ been in haar gewrig gebreek het. In die beeldmateriaal kan gesien word hoe die bejaarde op die vloer lê terwyl die werker bloot met haar take aangaan. Devenish het ná ontbyt ŉ houer met jogurt wat op een van die tafels agtergebly het, klaarblyklik sonder toestemming geneem. Een van die kombuispersoneellede het haar beetgekry en sy het op die grond geval. Die kombuiswerker het toe ŉ suster gaan roep wat tot by Devenish geloop het, maar volgens die beeldmateriaal haar nie gehelp het nie. Devenish het haar seun, Charl, gekontak en hy is onmiddellik na die sentrum waar die bestuur onderneem het om die voorval te ondersoek. Hy het ook ŉ klagte by die polisie aanhangig gemaak waarna Lebea in hegtenis geneem is. Die saak teen Lebea is tot 20 Junie uitgestel.